paragraph_text: Kula, u osnovi četverokut dimenzija 6×6,35 m, zgrada je s visokim prizemljem i dva kata. Visina jugoistočnog zida je 8,50 m, sjeverozapadnog 7,50 m, a ukupna visina kule je 10,35 m. Kula je zidana lomljenim kamenom vapnencom u vapnenačkom malteru s provezanim tesancima na kutovima objekta. Konstrukcije između katova na svim su etažama hrastove grede, i danas u dobrom stanju. Pokrivena je dvovodnim krovom od ploča kamena škriljca. Puškarnice postoje u jugozapadnom, sjeverozapadnom i sjeveroistočnom zidu prvog i drugog kata, a na sjeverozapadnom zidu orijentiranom na put postoji i mašikula. Kuća za stanovanje sa stajom i kovačnicom u podrumu četverokutni je objekt dimenzija 9,50×9,50 m. Pokrivena je četverovodnim krovom i posjeduje podrum. S obzirom na to da su u kući pronađeni ostatci potkovica i alata za njihovu izradu i kako je kuća imala direktan izlaz na ulicu, vjerojatno je u njenom sjeveroistočnom dijelu bila kovačnica i staja za konje. Zidana je lomljenim kamenom vapnencom u vapnenačkom malteru s provezanim tesancima na kutovima objekta. Pokrivena je četverovodnim krovom s pločama od kamena škriljca. Jugozapadno od kule i kuće za stanovanje nalazi se kuća kuhača-kuhinja. Objekt je dimenzija 4,50x5,50m, pokriven jednovodnim krovom od kamenih ploča. U sjeverozapadnom zidu nalazilo se ognjište. Zidana je lomljenim vapnenačkim kamenom u vapnenačkom malteru. Kuća za poslugu nalazila se uz jugozapadni zid kuće kuhače. Dimenzije objekta su 7,50×4,50m. Imala je podrum i kat, a bila je pokrivena dvovodnim krovom. Zapadno i sjeverno od nje postojale su još dvije kuće čiji su oskudni ostatci zarasli u vegetaciju. Ispod nje se nalazila čatrnja.